
Averto. 


La unesma fazo di konstrukto di Ido eventis inter 1907 e 1914. Pose, l'Akademio 
di Ido adoptis periodo di stabileso, qua duris dum dek yari. En 1924 komencis 
la duesma fazo di developo di la linguo, til 1934, kande adoptesis plusa kin-yara 
periodo di stabileso. La Kompleta Gramatiko detaloza di la linguo internaciona 
Ido, skriptita da Louis de Beaufront, “publisesis en 1925. Lu do kontenas ele- 
menti del unesma chanji depos 1924 — inter qui, oficial-a divenis ofic-al-a e 
yen konsideresis kom prepoziciono— ma multa chanji dal Akademio Interimal 
mankas, ultre omna chanji dal Akademio Posa. Pos la morto dil Akademio, plu 
o min dum la duesma mondmilito, l’ Uniono por la Linguo Internaciona (ULI) 
facis poka ma grava chanji en nia linguo. 

Ica dokumento havas kom skopo prizentar omna chanji vortaral e gramatikal, 
qui admisesis inter la Kompleta Gramatiko e 2012. Lu ne vizas la nova vorti e 
nova nuanci, ofical o ne, di nia linguo. Tale ica dokumento povas uzesar apud 
la libro original por saveskar pri la nuna formo di la linguo. Pro to, me sequas 
ordino partikular, ta di la kontenajo di la Kompleta Gramatiko. 

Por facar ica verko, me disponis multa fonti por la decidi dal Akademii, 
inter qui la revui Progreso, Ido e Mondo, skanita che la Biblioteko Nacional di 
Austria, e la raporto da Janis Roze. Regretinde, por la decidi pos lAkademii me 
havas nur la Lexiko di Nova Vorti da Camiel de Cock (1988), la RTF-dokumento 
di 2001, la Suplementa Ido-Lexiko da Gongalo Neves (2008) e la Nova Oficala 
Vorti di 2012. Por la maxim recenta chanji, me do ofros poka detali ultre mea 
opiniono e kompreno personal. 

Me deziras a vu juinda lektado di ta Suplemento apud la grandioza verko da 
Louis de Beaufront. 


Gilles-Philippe Morin 
Saguenay, Kanada 
2022.02.28 


1 Radiki-chanji depos 1925. 


Ica seciono koncernas la tota libro, ne pagino partikulare. 

L'adjektivo abstrakt-it-a divenis abstrakt-a, e la verbo abstrakt-ar di- 
venis abstrakt-ig-ar. 

En la unesma dicionarii, on trovis sam-tempe arkivolt-o ed arkivult-o, 
auspic-o ed auspici-o. On serchis la noto-karti original (di Louis Couturat), 
e trovis, ke la formi original esis arkivolt-o ed auspici-o (Ido XIII 102). 

En 1951, la radiko aeroplan-o divenis avion-o, plu moderna. Tamen, on 
ankore uzas aeroplan-o, sive kom sinonimo, sive por reprezentar la frua formi 
dil mashino. 

La vorto ca-di-e divenis hodi-e o ho-di-e, segun prefero. Yen l'expliko 
trovat en la Raporto da Roze: 


hodie (Vort. Cor.): D heute, E today, F aujourd'hui. Vice la tilnuna 
«cadie», multe kritikita, kritikata e kritikota (III, 42, 43: «Lundio 
e mardio ne esis laboro-dii; tadie (lundio) me chasis, cadie (mardio) 
me peskis; ma hodie (merkurdio) me laboras»). P. de Janko mem 
propozis specala prefixo ho- = nuna, per qua ni povus reguloze 
derivar: hodie, hosemane, homonate, hoyare: IV, 155, 347, 416. 
Vid. pluse XI, 52, la pednoto 3 da Ilm. Federn. 


En 1955, on adoptis delegacion-o apud (o vice) deleg-it-ar-o. Ica formo 
duras uzesar hodie. 

En 1955, la radiko delic-o divenis delici-o, probable pro ke la derivuro 
delici-oz-a, quale pri ambici-oz-a, es tre internaciona ed uzata. 

En 2001, on adoptis dozen-o apud dek-e-du-o. On povas komparar ta du 
vorti a miriad-o e dek-a-mil-o. 

La radiko dub-ar divenis dubit-ar. Yen la decido Akademial: 


dubit-ar (1927, O. I. 2) tr. D zweifeln, bezweifeln, E to doubt, F 
douter (V 743; Ido XI 150, 210, 211). La radiko DEFISL impozas 
«dubit» e ne «dub», do la lasta emendesas. 


En 1971, on adoptis emigr-ar apud (o vice) ek-migrar. 

La vorto fin-e divenis tandem, por evitar tala expresuri: me fine finis 
mea laboro; il fine finos per tedar omni; il arivis fine, fine dil triesma 
akto (Ido XII 83). Hodie, kelk Idisti preferas uzar tandem en la senco «pos 
longa vartado». Yen la decido Akademial: 


tandem (1967, J. I. No 3) D zuletzt, E finally, F enfin, L tandem = 
pos omno, por konkluzar, unvorte. Ex.: me tandem finis mea laboro; 
il tandem finos per tedar omni; il arivis tandem, fine dil triesma akto 


(Ido XII 83). 


La radiko golf-o divenis gulf-o, por ke golf-o divenez sporto. 
La verbo ignor-ar aquiris duesma senco. Yen la decido Akademial: 


-Hignor-ar (1966, J. I. No 3) tr. D ignorieren, nicht beachten, E to 
ignore, F ignorer. Ne konocar, ne savar ulo; ex.: vu ignoras omno 
pri ta afero, tre diferas de: vu ne savas omno pri ta afero. Multa 
«ignoranti» di la questiono mondolinguala restas adversa o skeptika 
pro ta specal ignoro; nam ofte, mem tre ofte, li tote ne es «nul 
savanta», e mem ulfoye li es tre ciencoza; lia sola ignoraĵo es la L.I. 
(IV 158; Ido XII 80). Radiko ja existanta. 


La radiko patr-o divenis genitor-o, patr-ul-o divenis patr-o, patr-in-o 
divenis matr-o. 

En 1971, la radiko plastr-o divenis emplastr-o, por ke plastro esez «gispo 
koquita», plu internaciona. 

En 2001, la vorto rid-ind-a divenis ridikul-a. Tamen, rid-ind-a duras 
observesar en praktiko. Yen P'expliko trovat en la Raporto da Roze: 


ridikul-a («La Akad.» No. 5, p. 2): D lächerlich, E ridiculous, 
laughable, F ridicule. La tilnuna «ridinda» vere es «ridikula» pro 
sua nelogikeso, nam -ind- signifikas D würdig, wert, E worthy of, F 
digne ĉtre. 


En 2001, on adoptis potat-o, plu internacione rikonocebla, apud (o vice) 
terpom-o. Simile on povas expektar, ke uldie marhund-o remplasesos. 


2 Propra nomi. 


Por la bapto-nomi, on decidis aceptar la remplasigo dil maskulal finali -as, -es, 
-is, -os, -us, edc., da la finalo -o. Yen la decido Akademial: 


baptonomi (1934, O. I. 2). On darf en la maskulal baptonomi 
substitucar segunvole -o ad finali -us, -as, edc., konservante la radiko 
Latina, Greka, edc.; ex.: Petr-us = Petr-o; Andre-as = Andre-o. 


On decidis, ke la unaji, qui havas la nomo di ciencisto, konsideresez kom 
stranjera vorti e skribesez kun minuskulo. Yen la decido Akademia]: 


Fizikal unaji (1788, M. XV 130). La fizikal unaji, reprezentanta 
simple la nomo di famoza ciencisti, ne Idigesez, ma konservez la 
formo dil original linguo kun minuskulo, t. e. on konsiderez li kom 
stranjera vorti: volt, ampere, ohm, watt, farad, coulomb, joule, henry 
(M. XIII 210). La multopli di ca unaji formacesos per [internaciona 
prefizi: kilo- (milopla), mili- (milima), mega- (milionopla), mikro- 
(milionima); ex.: kilowatt, miliampere, megafarad, mikrocoulomb 


(M. XII 205). 


La planti e bestii, qui havas internaciona nomo, konsideresez kom vorti stran- 
jera. Yen la decido Akademial: 


Nomi di planti o bestii (1980, J. I. 3). L'Akademio aprobas, 
ke Ido uzez en lia formo internaciona, senchanje, la nomi di planti 
o bestii, quin nia lingui ipsa ne vestizas per formo nacionala, ex.: 
Buddleia, Boconia, Ampelopsis, Diplodocus, Apteryx, edc. Pro quo 
ni chanjus ta nomi stranjera, e propra a la cienco, a qua li apartenas? 


En 1956, on oficaligis la radiko dolar-o apud «dollar». 
En 1979, on oficaligis la radiko pund-o apud «pound sterling». 
3 Adjektivi-pronomi nedefinita. 


On adjuntis Padjektivo-pronomo certen-a (sing. certen-u, plur. certen-i, 
neutra certen-o). Lu indikas, ke la kozo es konocata dal parolanto ma ne 


explicite nomata od enuncata da lu. Antee, on uzis ula por ta rolo. La pronomo 
certenu es rara (nultempe observata dal autoro). 

On adjuntis Padjektivo-pronomo amb-a (pron. amb-i, adv. amb-e). Lu 
indikas la kunigo di du kozi definita. Antee, on uzis omna du por ta rolo. La 
frazeto li amba es plu uzata kam la pronomo ambi. 


4 Verbi. 


On darfas elizionar -as en verbo, precipue ta di esas en praktiko. Yen la decido 
Akademial: 


L'Akademio admisas la segunvol eliziono di -as en esas ed en omna 
prezent indikativo dil verbi, en qui la dezinenco es preirata dal 
sama silabo -as (las-as, pas-as, chas-as, abas-as, frakas-as, inkas- 
as, remplas-as, edc.) ed omnafoye, kande l'eliziono di -as ne povas 
produktar obskureso o kakofonio. 


On nun darfas dicar am-ab-as apud esas aminta. Antee on uzis nur 
l'indikativo pasinta am-is. Yen P'expliko trovat en la Raporto da Roze: 


-abas («(Le. Konf.» No. 1, p. 4 e No. 2, p. 4; «La Akad.» No. 
2, p. 6; No. 3, p. 3; No. 4, 3). Ni ja havas «-ab-is, -ab-os, -ab- 
us», signifikanta: «-int(a es)is, -int(a es)os, int(a es)us», adoptita dal 
Akademio IV, 321, decido 407, e V, 721, dec. 784. La tota problemo 
studiesis ja de komenco; vid. [Progreso] I, 566-570; II, 127; III, 
481. Lore on ne adoptis la supera -ab-as = -int(a es)as. Ma inter 
la favorozi pri la lasta formo me (Ro.) povas nomar unesmaplase 
So. Beaufront, e mult altra eficient Idisti. Juste So. Quarfood dicas 
en «L. K.» No. 2, p. 4: «Ni devas aplikar bona reguli, quin ni ja 
havas, maxim senecepte. La tipo «venabas» = esas veninta, D ist 
gekommen, E has come, bone solvas la desfacileso pri havar od esar, 
kom helpo-verbo. La sintezala formi en Ido sempre plu uzesas. Li 
es vere komoda». 


5 Adverbi. 


En 1979 adoptesis l'adverbo alias, qua signifikas «anke konocata sub la nomo»: 
Eric Blair, alias George Orwell. 

Quar adverbi darfas uzesar sen la finalo -e, pro ke li ne povas produktar 
adjektivo derivita. Yen la decido Akademial: 


anke (1969, J. I. Nr. 3), pluse: ankore, apene, kande darf recevar 
la segunvol eliziono dil vokalo finala e: ank”, ankor”, apen’, kand”, o 
simple: ank, ankor, apen, kand avan vorto komencanta per vokalo, 
e se to ne produktos mem la minim obskureso. Ex.: ank eli refuzis; 
me vartis ankor un foyo; ni apen arivabis; kand il paroleskis (Ido XII 
149). 


6 Interjecioni. 
En 2012 oficaleskis /interjeciono chao!, kun la yena defino: 


chao (interjeciono). Expresuro di saluto neformal qua uzesas kande 
on separas su de ulu (= til la rivido) [A ciao | F ciao | G ciao, tschau 
| H chao, chau | I ciao | R uao]. 


Plura interjecioni, qui havis asterisko en la Kompleta Gramatiko, divenis 
ofical, ma kelkafoye kun diferanta formo o senco. 
L'interjeciono hola! divenis ofical per la yena decido Akademial: 


hola! (1702, M. XIV) Interjeciono por demandar halto, por direktar 
Patenco a su. D holla! E holla! halloo! F hola! I ola! (M. XI 168). 


Hodie lu ofte uzesas kom sinonimo di «saluto!». 
L'interjeciono hum! divenis ofical per la yena decido Akademial: 


hum! (1702, M. XIV) Interjeciono di medito, desaprobo. D hm! 
hem! hum! E hum! humph! F hem! hom! I hem! R gm! (M. XI 
168). 


L'interjeciono hop! divenis ofical per la yena decido Akademial: 


hop! (1702, M. XIV) Interjeciono por salto. D hopp! ES hop! F 
houp(e)! (M. XI 168). 


L'interjeciono uf! divenis ofical per la yena decido Akademia]: 


uf! (1943, O. I. No 3) interjeciono; D uf! (En D. ed E lexiki). 
Asterisk. Klamo di alejo. 


L'interjeciono hu! divenis ofical per la yena decido Akademia]: 


hu! (1702, M. XIV) Interjeciono di hororo, fremiso. D hu! E (h)ugh! 
wheugh! whew! F hou(h)! I uh! R ukh! (M. XI 168). 


7 Afixi. 


La prefixo centi- divenis ofical en 1955 kun la senco «centimo». 
La prefixo equi- divenis ofical per la yena decido Akademial: 


equi- (1904, Ido XI) prefio ciencala, til nun uzata kun asterisko; 
signifikanta «egala»: equi-angula, equi-latera, equi-disto e multi al- 
tra. (Vid. la vortari DEF; III 2). 


En 2001 adoptesis la prefixo giga-, qua signifikas «miliardo». 
La prefixo hiper- adoptesis per la yena decido Akademial: 


hiper- (1917, Ido XII 19), prefixo ciencal, tote internaciona DE- 
FIRS, signifikanta: D. über, ŭbermassig, übertrieben, E over, exces- 
siviely, F au-dessus, au-delà, à Pexces (III 3). 


La prefixo hipo- adoptesis per la yena decido Akademial: 


hipo-, prefixo ciencal, DEFIRS, signifikanta: D unter, eine Vermin- 
derung, E under, a diminution, F au-dessus, en diminution (III 3). 


En 1958 oficaleskis la prefixo ho-, qua uzesas apud ca- por indikar tempo, 
en qua ni esas nun. 
La prefixo ko- divenis ofical per la yena decido Akademial: 


ko- (1917, Ido XII 19), prefixo ciencal, tote internaciona DEFIRS. 
havanta la senco «komplemento di...»: ex.: ko-funciono, ko-latitudo, 
ko-sinuso, ko-tangento (III 2; M. XVI 78). 


En 2001 adoptesis la prefixo nano-, kun la senco «miliardimo». 
La prefixo poli- adoptesis per la yena decido Akademial: 


poli- (1958, O. I. No 4, p. 54): On adoptas ica prefixo ciencala, kun 
la senco: D viel-, poly-; E poly-, multi-; F poly-, beaucoup de... 


En 2001 adoptesis la prefixo tera-, kun la senco «biliono». 
La sufixo -ivor- adoptesis per la yena decido Akademial: 


-ivora, -ivoro (1808, M. XV 273) Defino: qua manĵas..., nutras su 
per. Ex.: insekt-ivora (1731, M. XV 2; M. XII 20). D insekten- 
fressend, insektivor = DEFIRS. Do la asteriskizita insektivor-a kom 
radiko supresesas. Altra exempli: frukt-ivora, karn-ivora, fish-ivora, 
omn-ivora; metafore: energi-ivora, temp-ivora (D zeitraubend). 


8 Kompozado. 


On nun darfas uzar -i- vice -o- en kompozaji, kande la pluralo es evidenta. Yen 
la decido Akademial: 


Pluralo en kompozita vorti (1782, M. XV 129). On darf uzar 
la pluralo en l'unesma elemento dil vorto kompozita, kande ta nom- 
bro es evident en l'ideo. Ex.: vundiplena korpo, vortiricha idiomo, 
vortilibro, insektimanjanta. 


9 Puntuado. 


Ne plus existas irga regulo specal pri la komo, ecepte la konsilo separar omna 
propozicioni. Yen la decido Akademial: 


10 


1987/8, VIII, 30: Pri l'uzo dil komo (,). L'Akademio abrogas la 
decido 1062 e supresas la linei 26-39, pag. 218, e linei 1-19, pag. 219 
dil Kompleta Gramatiko 1925, tale ke la sola regulo restas: «Komo 
uzesas por separar la propozicioni, qui kompozas la frazo». Unanime 
adoptita. Vid. ibe la plu vasta motivizo. Dr. L. Couturat dicas (II, 
171): «Pos reflekto ed experienco semblas a ni, ke la maxim bona 
regulo di puntizado esas ta dil Germana linguo: Separez per komi 
omna propozicioni. Nam to esas la regulo maxim simpla e facile 
aplikebla.» (Vid. pluse l'artiklo «La komo» da S-o S. de Boer, X, 
243-245). 


Errata. 


Yen kelk erori, qui insinuis su en la libro original: 


so Mao an vo UT ias 


. 18, 5-ma $, «tanta male» devus esar «tante male». 
. 24, 17-ma $, «Iozef» devus esar «Iosef». 
. 41, 1-ma pedo-noto, «prezentas» devus esar «prizentas». 


51, pedo-noto, «prezentas» devus esar «prizentas». 
79, 83-ma $, «grose o detale» devus esar «engrose od endetale». 


. 84, 100-ma $, on devus supresar «; retroa, retroe». 
. 127, pedo-noto, «prezentas» devus esar «prizentas». 
. 209, 5-ma e lasta alinei, «prezentas» devus esar «prizentas». 


